[{"text_idx": "#000000", "text": "Cymru Premier: Rhagolwg penwythnos agoriadol"}, {"text_idx": "#000001", "text": "11 wythnos ers i\u2019r Drenewydd drechu Caernarfon yn rownd derfynol gemau ail gyfle Cymru Premier JD 2020/21 a bydd y gynghrair yn dechrau o\u2019r newydd unwaith eto\u2019r penwythnos hwn."}, {"text_idx": "#000002", "text": "Er mae\u2019r un 12 clwb bydd yn cystadlu yn y gynghrair eleni gan i dymor yr ail haen gael ei ohirio y flwyddyn diwethaf, mi fydd yna ychydig o newid i strwythur y gynghrair eleni."}, {"text_idx": "#000003", "text": "Mae Cymru wedi colli un lle yn nghystadlaethau Ewrop ac felly dim ond tri chlwb, yn hytrach na phedwar fydd yn ennill lle yn Ewrop ar ddiwedd y tymor."}, {"text_idx": "#000004", "text": "Bydd pencampwyr tymor 2021/22 yn sicrhau lle yn rowndiau rhagbrofol Cynghrair y Pencampwyr, tra bydd y ti\u0302m sy\u2019n gorffen yn 2il yn ymuno a\u0302 enillwyr Cwpan Cymru yn rowndiau rhagbrofol Cyngres Europa."}, {"text_idx": "#000005", "text": "Felly am y tro cyntaf, ni fydd enillwyr y gemau ail gyfle yn mynd i Ewrop, ond yn hytrach mi fydd enillwyr y gemau ail gyfle yn camu i gystadleuaeth Cwpan Her Yr Alban ynghy\u0302d a\u0302\u2019r pencampwyr."}, {"text_idx": "#000008", "text": "Sicrhaodd y Nomadiaid y bencampwriaeth am yr ail dymor yn olynol ar benwythnos ola\u2019r tymor diwethaf gyda buddugoliaeth o 2-0 oddi cartref ym Mhen-y-bont."}, {"text_idx": "#000009", "text": "Gorffennodd y Derwyddon ar begwn arall y tabl yn dilyn tymor cythryblus ble bu rhaid i\u2019r is-reolwr Jayson Starkey gymryd yr awennau gan i Bruno Lopes fethu a dychwelyd o Bortiwgal oherwydd canllawiau Covid-19."}, {"text_idx": "#000010", "text": "Mae Cei Connah wedi ennill pump o\u2019u chwe ge\u0302m ddiwethaf yn erbyn y Derwyddon, ac er bod ambell i enw mawr wedi gadael Glannau Dyfrdwy dros yr haf, bydd hogiau Andy Morrison yn sicr yn ffefrynnau i guro ar Y Graig."}, {"text_idx": "#000011", "text": "Colli 3-0 oedd hanes y Derwyddon yn erbyn Prestatyn y penwythnos diwethaf yn ail rownd Cwpan Nathaniel MG, ond ennill 2-0 wnaeth deiliad y cwpan, Cei Connah yn erbyn Llandudno."}, {"text_idx": "#000013", "text": "Yn dilyn seibiant yr haf bydd Aberystwyth a\u2019r Barri yn gobeithio am ddechrau cadarn i\u2019r tymor newydd ar gefn diweddglo siomedig yn 2020/21."}, {"text_idx": "#000014", "text": "Ar o\u0302l cystadlu tua\u2019r brig ar ddechrau\u2019r tymor fe lithrodd Y Barri i\u2019r 5ed safle a cholli yn erbyn Caernarfon yn rownd gynderfynol y gemau ail gyfle, tra gorffennodd Aberystwyth yn 10fed gyda\u2019u cyfanswm pwyntiau isaf ers 2011/12."}, {"text_idx": "#000015", "text": "Mae gan Y Barri record anhygoel yn erbyn Aberystwyth \u2013 tydyn nhw heb golli dim un o\u2019u 10 ge\u0302m yn erbyn Aber ers eu dyrchafiad i\u2019r uwch gynghrair yn 2017, gan ennill pob un o\u2019u wyth ge\u0302m ddiwethaf yn erbyn criw Ceredigion."}, {"text_idx": "#000018", "text": "Mae\u2019r tymor newydd yn dechrau fel y gorffennodd y tymor diwethaf i\u2019r Fflint, gyda thrip i\u2019r brif ddinas i herio myfyrwyr Met Caerdydd."}, {"text_idx": "#000019", "text": "Mae Neil Gibson wedi bod yn brysur dros yr haf yn hel mwy o hen griw Prestatyn i Gae-y-Castell, a bellach mae rhan helaeth o\u2019r ti\u0302m enillodd gynghrair Cymru North i Brestatyn yn 2019/20 wedi dilyn Gibson i\u2019r Fflint gyda Michael Parker a Jack Kenny y rhai diweddaraf i arwyddo i\u2019r clwb."}, {"text_idx": "#000020", "text": "Ond yn ogystal a\u0302\u2019r hen wynebau disgwyliedig, roedd \u2018na ddatganiad annisgwyl yr wythnos diwethaf pan gyhoeddoedd Y Fflint eu bod wedi arwyddo\u2019r blaenwr profiadol ac enillydd gwobr Chwaraewr y Tymor 2020/21, Michael Wilde o Gei Connah."}, {"text_idx": "#000021", "text": "Enillodd Met Caerdydd dair o\u2019u pedair ge\u0302m yn erbyn Y Fflint y tymor diwethaf, a bydd y ddau glwb yn benderfynol o gael dechrau cryf i\u2019r tymor newydd ar o\u0302l treulio\u2019r ymgyrch flaenorol yn rhan isa\u2019r tabl."}, {"text_idx": "#000022", "text": "Chafodd Met Caerdydd ddim trafferth yn trechu Rhydaman 4-0 yn y gwpan nos Wener diwethaf, ond colli wnaeth Y Fflint ar giciau o\u2019r smotyn yn erbyn Y Bala."}, {"text_idx": "#000024", "text": "Roedd criw Colin Caton 14 pwynt yn glir o Ben-y-bont (4ydd), ond roedd yna fwlch mwy o 17 pwynt rhwng Y Bala a\u2019r Seintiau Newydd (2il), a gyda\u2019r clwb sy\u2019n 3ydd ddim yn sicr o\u2019u lle\u2019n Ewrop haf nesaf mae hi am fod yn dasg anodd i gau\u2019r bwlch ar y cewri tua\u2019r copa."}, {"text_idx": "#000025", "text": "Ond gall profiad David Edwards a Paul Rutherford fod yn allweddol i\u2019r Bala eleni wedi i\u2019r ddau chwaraewr canol cae ymuno o\u2019r Amwythig a Wrecsam dros yr haf."}, {"text_idx": "#000026", "text": "Dyw\u2019r ystadegau benben ddim yn edrych yn rhy ffafriol i Ben-y-bont gan mae\u2019r Bala sydd wedi ennill pob un o\u2019r chwe ge\u0302m gynghrair flaenorol rhwng y timau gan sgorio 23 o goliau (cyfartaledd o 3.8 go\u0302l y ge\u0302m)."}, {"text_idx": "#000027", "text": "Ciciau o\u2019r smotyn oedd tynged y ddau di\u0302m y penwythnos diwethaf gyda\u2019r Bala yn curo\u2019r Fflint, ond Pen-y-bont yn colli yn Aberystwyth."}, {"text_idx": "#000029", "text": "11 wythnos i\u2019r diwrnod ers i Gaernarfon golli 5-3 yn erbyn Y Drenewydd yn rownd derfynol gemau ail gyfle 2020/21 a bydd y Cofis yn dechrau eu hymgyrch newydd ar yr Oval yn erbyn Hwlffordd."}, {"text_idx": "#000033", "text": "Yn rhyfeddol, dyw Hwlffordd heb golli dim un o\u2019u 16 ge\u0302m ddiwethaf yn erbyn Caernarfon a bydd y Cofis eisiau sicrhau bod y rhediad hwnnw yn dod i ben brynhawn Sadwrn."}, {"text_idx": "#000036", "text": "Gyda\u2019r Seintiau Newydd yn parhau i gynrychioli Cymru ar eu hantur Ewropeaidd cafodd y ge\u0302m hon ei symud i ddydd Sul i alluogi digon o amser wedi eu ge\u0302m yn erbyn cewri Gweriniaeth Tsiec, Viktoria Plzen."}, {"text_idx": "#000037", "text": "Ar o\u0302l ennill y gemau ail gyfle chafodd Y Drenewydd ddim gystal hwyl yn Ewrop wrth golli 5-0 dros ddau gymal yn erbyn Dundalk gyda\u2019r clwb o Iwerddon yn profi\u2019n rhy gryf i\u2019r Robiniaid."}, {"text_idx": "#000038", "text": "Gorffennodd y Seintiau\u2019r tymor yn waglaw am yr ail flwyddyn yn olynol a bydd Anthony Limbrick yn benderfynol na fydd hynny\u2019n digwydd eto yn ei dymor llawn cyntaf gyda\u2019r clwb o Groesoswallt."}, {"text_idx": "#000039", "text": "Dyw\u2019r Robiniaid heb ennill dim un o\u2019u 12 ge\u0302m gartref ddiwethaf yn erbyn Y Seintiau Newydd, ers dydd San Steffan yn 2013."}, {"text_idx": "#000040", "text": "Sgoriodd Aaron Williams bedair go\u0302l wrth i\u2019r Drenewydd guro Cambrian a Clydach y penwythnos diwethaf ond colli oedd hanes y Seintiau ar o\u0302l chwarae\u2019r ti\u0302m ieuenctid yn erbyn Penrhyncoch."}, {"text_idx": "#000041", "text": "Bydd uchafbwyntiau gemau\u2019r penwythnos i\u2019w gweld ar ein gwefannau cymdeithasol ac ar Sgorio nos Lun am 5:30."}]